## Ivace+i Energia impulsa l’eficiència energètica i l’autoconsum en el sector tauleller de Castelló amb més de 16 milions d’euros

*** El secretari autonòmic d’Indústria clausura una jornada sobre les estratègies i oportunitats de la descarbonització en la indústria ceràmica de Castelló**

El secretari autonòmic d’Indústria, Comerç i Consum, Felipe Carrasco, ha reafirmat el compromís de la Conselleria d’Innovació, Indústria, Comerç i Turisme amb el sector tauleller, i ha valorat l’“enorme esforç inversor que el sector ceràmic fa per la sostenibilitat” i, especialment, per la reducció dels seus consums energètics, a través de la millora de l’eficiència energètica.

El secretari autonòmic, en la clausura d’una jornada sobre les estratègies i oportunitats de la descarbonització en la indústria ceràmica de Castelló, ha posat l’accent en el fet que el cost de l’energia té “un paper determinant” dins de la competitivitat de les empreses, “especialment en aquelles com la ceràmica, molt intensiva en consum energètic”.

Per a Carrasco, és “crucial” que el sector puga comptar amb uns preus energètics competitius “que no llastren la seua competitivitat”. Per això, l’Institut Valencià de Competitivitat i Innovació (Ivace+i) compta amb diverses línies de suport, gràcies a les quals ja s’han destinat 10 milions d’euros a donar suport a un total de 120 projectes d’eficiència energètica en indústries de la província de Castelló. Estos projectes permetran estalviar 24.400 tones equivalents de petroli i evitar l’emissió de prop de 80.000 tones de CO₂ a l’atmosfera.

El secretari autonòmic ha posat de manifest que la crisi energètica actual i la necessitat d’abordar el canvi climàtic “requerix esforços d’eficiència i estalvi en l’ús d’energia per part del nostre teixit productiu”, i, en la seua opinió, “ha de servir per a posar definitivament l’eficiència energètica i les energies renovables com a estratègia bàsica d’actuació”.

Tal com ha explicat, des del Consell es dona suport a l’eficiència i l’estalvi energètic en els processos productius, així com l’aprofitament de residus o la simbiosi industrial, “acompanyant el sector en la descarbonització dels processos productius i amb mecanismes d’impuls de l’energia elèctrica d’origen renovable i l’autoconsum”. De fet, Ivace+i Energia ha donat suport a 53 projectes d’autoconsum mitjançant energies renovables en el sector ceràmic, amb prop de 6,1 milions d’euros.

Des d’Ivace+i, ha destacat, es treballa per a “reduir i pal·liar els efectes que l’augment del cost de l’energia està tenint en els sectors productius, especialment en el clúster de la ceràmica de Castelló”, amb actuacions de foment de la reducció del consum energètic i de la utilització de l’autoconsum i de les energies renovables, és a dir, sobre la demanda d’energia, que repercutixen en una disminució de consum energètic i les emissions de gasos contaminants.

**La descarbonització com a objectiu prioritari**

Per a Felipe Carrasco, la sostenibilitat en l’estratègia empresarial i en els processos d’innovació que comporta “actua com un element clau en la competitivitat de les empreses” i és un eix “principal i transversal de totes les activitats de la Conselleria d’Innovació.

En este sentit, en l’àmbit energètic, “essencial per a ser sostenibles”, la Generalitat “té en la transició cap a un nou model energètic descarbonitzat i la sobirania energètica els seus objectius prioritaris”, ha afegit.

Carrasco ha recordat que la ceràmica és una indústria “de difícil abatiment en alguns dels seus processos”, amb la qual cosa la investigació va dirigida a l’electrificació, a guanyar en eficiència energètica i a la captura i l’emmagatzematge de CO2. Així, doncs, en col·laboració amb l’Institut de Tecnologia de la Ceràmica (ITC), es treballa en projectes innovadors dirigits a establir la viabilitat de l’hidrogen verd com a alternativa energètica en l’etapa de cocció de la ceràmica.

Esta fase consumix més del 60 % de l’energia en els processos de fabricació de peces ceràmiques, per la qual cosa l’adopció d’este combustible renovable suposaria una reducció important de les emissions de gasos.

Finalment, Carrasco s’ha referit a l’estratègia energètica de la Comunitat valenciana, un full de ruta amb 14 eixos, l’objectiu del qual és la transformació del sistema energètic valencià a fi d’evitar la dependència; complir els objectius mediambientals amb mesures com l’electrificació amb energia de fonts renovables, l’aposta per l’hidrogen verd, la biomassa i els gasos renovables, i apostar per un *mix* energètic sostenible i fiable, amb mecanismes de captació i aprofitament del CO2, o altres noves opcions, sempre a mesura que vagen aconseguint maduresa tecnològica i viabilitat econòmica.

Fecha: 11/06/2025